जयपुर। वर्ल्ड ट्रेड पार्क में शनिवार दोपहर को हुए मॉकड्रिल के दौरान नौ साल के बालक ने पुलिस कंट्रोल रूम में फोन कर दिल्ली में ब्लास्ट की धमकी दे डाली। आईडी कॉलर में आए मोबाइल नंबर के आधार पर पुलिस मोबाइल नंबर धारक के पास पहुंची तो पता चला कि सूचना नौ साल के बालक ने दी थी, तब पुलिस ने राहत की सांस ली।
हरमाड़ा थाना प्रभारी इस्माइल खान ने बताया कि शहर में शनिवार को दो स्थानों पर चल रही मॉकड्रिल के दौरान दोपहर 12.35 बजे पुलिस कंट्रोल रूम जयपुर में दिल्ली में बम विस्फोट होने की सूचना मिली। पुलिस ने मोबाइल नंबरों को ट्रेस किया तो लोकेशन हरमाड़ा इलाके में पाई गई।
मोबाइल नंबर की सिम की डिटेल निकलवाई तो पता चला कि मोबाइल नंबर हरमाड़ा में यादव खेड़ा गांव निवासी राकेश यादव के हैं। तब हरमाड़ा पुलिस उनके घर पहुंची। पूछताछ में पता चला कि घर में नौ वर्षीय बेटे ने 100 नंबर पर फोन किया था। मामले की गंभीरता को देखते हुए जांच विश्वकर्मा थाना प्रभारी को सौंपी गई है। यह पता लगाया जा रहा है कि कहीं, किसी वयस्क ने ही विस्फोट की गलत सूचना देकर बचने के लिए बच्चे का नाम तो नहीं ले रहा है।
hin_Deva hin_Deva hin_Deva